Diari Oficial de la Generalitat Valenciana


Sumari del DOGV 2915, del 24-01-1997 (1997/854318)

ORDRE de 10 de gener de 1997, de la Conselleria de Cultura, Educació i Ciència, per la qual es publiquen les plantilles tipus de les escoles d'Educació Infantil (segon cicle) i col·legis d'Educació Primària públics de titularitat de la Generalitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   2915

Data del DOGV
:   24-01-1997

Secció del DOGV
:   ALTRES DISPOSICIONS

Número del document
:   1997/854318


Data del document
:   10-01-1997

Organisme emissor
:   Conselleria de Cultura, Educació i Ciència

Tipus de document
:   Ordre

Anàlisi jurídica

ORDRE de 10 de gener de 1997, de la Conselleria de Cultura, Educació i Ciència, per la qual es publiquen les plantilles tipus de les escoles d'Educació Infantil (segon cicle) i col·legis d'Educació Primària públics de titularitat de la Generalitat Valenciana.  
L'Ordre de 24 de maig de 1990 (DOGV de 7 de juny), modificada per l'Ordre de 25 d'abril de 1991 (DOGV de 31 de maig), de la Conselleria de Cultura, Educació i Ciència, va definir els mòduls genèrics de llocs de treball docent dels centres públics d'Educació Preescolar, Educació General Bàsica i Educació Especial.  
La Llei Orgànica 1/1990, d'Ordenació General del Sistema Educatiu (LOGSE), estableix que els ensenyaments de règim general seran, entre altres, els d'Educació Infantil i Educació Primària (art. 3.2), i que seran impartits per mestres amb les especialitats corresponents (art. 10 i 16).  
En el curs 1995/96, amb caràcter generalitzat, s'ha produït la total implantació dels ensenyaments d'Educació Primària per l'aplicació del que s'estableix en el Reial Decret 1.487/1994, d'1 de juliol, pel qual es modifica i completa el Reial Decret 986/1991, de 14 de juny, pel qual s'aprova el calendari de la nova ordenació del sistema educatiu.  
Amb data 7 de juny de 1996, la Conselleria de Cultura, Educació i Ciència i determinades organitzacions sindicals d'ensenyament han firmat un acord sobre plantilles i condicions de treball del professorat no universitari dels centres docents públics, l'apartat I del qual arreplega quines seran les plantilles dels centres d'Educació Infantil i Primària. L'esmentat acord va ser ratificat pel Govern Valencià en la reunió de 18 de juny de 1996, el qual, a més a més, ordena que les conselleries de Cultura, Educació i Ciència i d'Economia i Hisenda realitzen les actuacions corresponents per tal d'acomplir allò que s'hi preveu.  
L'Ordre de 5 de setembre de 1996 (DOGV de 4 d'octubre), de la Conselleria de Cultura, Educació i Ciència, autoritza determinats col·legis públics d'Educació Primària per a impartir, de forma provisional, el primer cicle d'Educació Secundària Obligatòria.  
Les disposicions legals vigents sobre provisió de llocs de treball de les escoles d'Educació Infantil (segon cicle) i dels col·legis d'Educació Primària determinen que les comunitats autònomes que tinguen assumides competències plenes en matèria d'educació publicaran en els seus diaris oficials, amb anterioritat a les convocatòries específiques que realitzen i resolguen, les relacions de llocs de treball per centre i especialitats.  
Per tot això, i per tal de fer possible la provisió de llocs de treball a què es refereix l'apartat anterior, es fa necessari definir els models genèrics dels llocs de treball dels centres, com a marc de referència al qual s'han d'ajustar les relacions dels que corresponen a cada centre.  
En conseqüència, i de conformitat amb el que s'estableix en l'article 1 del Reglament Orgànic i Funcional de les Escoles d'Educació Infantil i dels Col·legis d'Educació Primària Públics, aprovat pel Decret 188/1994, de 13 de setembre, i fent ús de les atribucions que em són conferides per l'article 35 de la Llei 5/1983, de 30 de desembre, de Govern Valencià,  
ORDENE:  
Primer  
Les relacions de llocs de treball docent de les escoles d'Educació Infantil (segon cicle) i col·legis d'Educació Infantil i Primària Públics, de titularitat de la Generalitat Valenciana, es fixaran d'acord amb el que es disposa en aquesta ordre.  
Segon  
Els llocs de treball docent que, en el nivell d'Educació Infantil, correspondran a les escoles d'Educació Infantil (segon cicle) i als col·legis d'Educació Infantil i Primària seran els que, en funció del nombre d'unitats de dit nivell, s'especifiquen en l'annex I.  
Tercer  
Els llocs de treball docent que, en el nivell d'Educació Primària, correspondran als col·legis d'Educació Primària i als d'Educació Infantil i Primària seran els que, en funció del nombre d'unitats de dit nivell, s'especifiquen en l'annex II.  
Quart  
Els col·legis d'Educació Infantil i Primària que estiguen constituïts per tres unitats d'Educació Infantil i sis unitats d'Educació Primària, a més a més dels 13 llocs de treball docent que els correspon amb caràcter general, podran disposar d'un lloc més en els casos que es determinen.  
Cinqué  
En les escoles d'Educació Infantil (segon cicle), col·legis d'Educació Primària i col·legis d'Educació Infantil i Primària, que integren un alumnat amb necessitats educatives especials, i en aquells altres que disposen d'unitats específiques d'Educació Especial s'hi incrementarà la dotació de llocs de treball que amb caràcter general els corresponga, en funció del nombre i tipus de necessitats.  
Sisé  
Les plantilles dels col·legis d'Educació Infantil i Primària, catalogats com a centres d'Acció Educativa Singular (CAES), disposaran de professorat d'acció compensatòria a què es refereix l'Ordre de 23 d'abril de 1991 (DOGV de 24 de maig). El nombre d'aquest serà determinat en funció de les característiques de l'alumnat escolaritzat.  
DISPOSICIONS TRANSITÒRIES  
Primera  
Els llocs de treball docent que correspondran a unitats específiques d'Educació Especial, ubicades en centres ordinaris d'Educació Primària, es determinaran en funció de les característiques de l'alumnat escolaritzat.  
Segona  
Els centres d'Educació Primària autoritzats amb caràcter provisional per a impartir els ensenyaments del primer cicle d'Educació Secundària Obligatòria, a més de la plantilla de llocs de treball docent del nivell d'Educació Primària que els corresponga segons el que s'estableix en aquesta ordre, disposaran dels llocs de treball docent que s'especifiquen en l'annex III.  
Tercera  
Les plantilles tipus definides en els punts segon i tercer d'aquesta ordre s'aplicaran progressivament.   
DISPOSICIÓ DEROGATÒRIA  
Queden derogades les ordre de 24 de maig de 1990 (DOGV de 7 de juny) i de 25 d'abril de 1991 (DOGV de 7 de maig) en aquells aspectes a què es refereix aquesta, i totes les disposicions que s'oposen al seu contingut.  
DISPOSICIONS FINALS  
Primera  
Autoritze les direccions generals de Centres Docents i de Personal perquè, en l'àmbit de les seues respectives competències, adopten totes les mesures necessàries per a l'execució del que s'estableix en aquesta ordre.  
Segona  
Aquesta ordre entrarà en vigor el dia de la seua publicació en el Diari Oficial de la Generalitat Valenciana. No obstant això, els seus efectes s'entendran referits des del començament del curs escolar 1997/98.  
Tercera  
Contra aquesta ordre, que posa fi a la via administrativa, podrà interposar-s'hi un recurs contenciós administratiu, que requerirà la comunicació prèvia a l'òrgan que va dictar l'acte impugnat, segons el que s'estableix en l'article 110.3 de la Llei 30/1992, davant del Tribunal Superior de Justícia de la Comunitat Valenciana, en el termini de dos mesos comptadors des de la publicació de l'ordre en el Diari Oficial de la Generalitat Valenciana, tal com es preveu en l'article 58.3 de la Llei de la Jurisdicció Contenciosa Administrativa.  
València, 10 de gener de 1997  
La consellera de Cultura, Educació i ciència,  
MARCELA MIRÓ PÉREZ